Okresná prokuratúra Ružomberok 
Dončova 8, 034 53 Ružomberok 1

Sp. zn. : 2 Pv 284/12/5508	Ružomberok, 27.9.2012
EEČ : 2-42-101-2012

U Z N E S E N I E

Trestná vec:	obvinená XXXXX  
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Ružomberok
Podľa § 220 odsek 1 Trestného poriadku schvaľujem zmier uzavretý medzi: 
obvinenou:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX, XXXXX, Slovensko
Obsahom zmieru je:
a.	Peňažná suma určená na všeobecne prospešné účely: 10,00 € 
b.	Konkrétny adresát peňažnej sumy určenej na všeobecne prospešné účely: Trojlístok, Centrum sociálnych služieb, Riadok 8, 034 01 Ružomberok, IČO: 00647802 
c.	Suma odovzdaná štátu na peňažnú pomoc obetiam trestnej činnosti: 10,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvinenej
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ Ružomberok pod spisovou značkou ORP-494/OO-RK-2012.
vedené na tom skutkovom základe, že dňa 30.07.2012 okolo 14.20 h v obchodnom dome Hypernova na ul. Zarevúca 5051 v Ružomberku odcudzila 1 balenie sušených brusníc o hmotnosti 200 g v hodnote 1,89 Eur a 1 ks Masox o hmotnosti 78 g v hodnote 0,89 Eur takým spôsobom, že si uvedený tovar vložila do nákupnej tašky, ktorú mala pri sebe a následne prešla cez pokladničnú zónu bez zaplatenia takto uschovaného tovaru, čím spôsobila spoločnosti XXXXX, so sídlom XXXXX, XXXXX, IČO: XXXXX, škodu vo výške 2,78 Eur,
pričom tohto konania sa dopustila napriek tomu, že za spáchanie priestupku proti majetku podľa § 50 ods. 1 zákona č. 372/1990 Zb. o priestupkoch bola dňa 01.09.2011 postihnutá hliadkou Obvodného oddelenia PZ Ružomberok formou blokovej pokuty zaplatenej na mieste č. blokov A 567754 - 756 vo výške 15 Eur, lebo uvedeného dňa v čase o 11.50 h v obchodnom dome Hypernova na ul. Zarevúca 5051 v Ružomberku  odcudzila tovar v celkovej hodnote 3,84 Eur, 
Odôvodnenie: 
	Poverený príslušník Obvodného oddelenia  PZ v Ružomberku pod sp. zn. ČVS: ORP - 494/OO - RK - 2012  dňa 31.07.2012 podľa § 199 ods. 1  Trestného poriadku  začal trestné stíhanie  a súčasne podľa § 206 ods. 1 Trestného poriadku vzniesol  obvinenie XXXXX za prečin krádeže podľa § 212 ods. 2 písm. f) Trestného zákona na skutkovom základe uvedenom vo výrokovej časti tohto uznesenia. 

Preskúmaním k veci sa vzťahujúceho vyšetrovacieho spisu som zistila, že skutok, pre ktorý je vedené trestné stíhanie je preukázaný  výpoveďami obvinenej XXXXX, splnomocnej zástupkyne poškodenej spoločnosti XXXXX XXXXX, svedkýň XXXXX a XXXXX, obsahom priestupkového spisu Obvodného oddelenia PZ XXXXX č. ORPZ-RK-OPP6-P-22/2012, záznamom o uložení blokovej pokuty, protokolom o zásahu a fotokópiou bloku na pokutu zaplatenú na mieste. 
	
Vyšetrovací spis s návrhom povereného príslušníka PZ  na podanie obžaloby bol tunajšou prokuratúrou odstúpený probačnému a mediačnému úradníkovi Okresného súdu Ružomberok  za účelom vykonania mediácie, ktorá bola úspešne ukončená dňa 19.09.2012. 

Obvinená a splnomocnená zástupkyňa poškodenej spolčnosti uzatvorili dňa 19.09.2012 dohodu o zmieri, v rámci ktorej  obvinená vyhlásila, že spáchala skutok, za ktorý je stíhaná a toto vyhlásenie vykonala slobodne, vážne a určito. Splnomocnená zástupkyňa poškodenej spolčnosti XXXXX nepožadovala náhradu škody, nakoľko odcudzený tovar bol nepoškodený vrátený do predaja. Splnomocnená zástupkyňa poškodenej spolčnosti  vyhlásila, že súhlasí so zmierom a že nemá a ani v budúcnosti nebude mať v súvislosti s prečinom, ktorého sa dopustila obvinená, žiadne nároky na odškodnenie. 

Obvinená XXXXX zložila do pokladne Okresnej prokuratúry v Ružomberku  peňažnú sumu na všeobecne prospešné účely vo výške 20 Eur. V zmysle uzatvoreného zmieru bol určený adresát peňažnej sumy Trojlístok, Centrum sociálnych služieb so sídlom Riadok 8, 034 01 Ružomberok, IČO: 00647802, číslo účtu: 8339659150/5600 s  tým, že z uvedenej sumy bude 10 Eur poukázaných na peňažnú pomoc obetiam trestnej činnosti. 

Podľa § 220 ods. 1 písm. a), b), c)  Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje  5 rokov, môže prokurátor so súhlasom obvineného a poškodeného  rozhodnúť o schválení zmieru a zastaviť trestné stíhanie, ak obvinený 
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne  a určito, 
b/ nahradil škodu, pokiaľ  bola činom spôsobená, alebo urobil iné opatrenia na náhradu škody alebo inak odstránil ujmu vzniknutú trestným činom,
c/ zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje  prokurátor takýto spôsob rozhodnutia za dostačujúci. 
 
Za prečin krádeže podľa § 212 ods. 2 písm. f) Trestného zákona možno uložiť trest odňatia slobody až na dva roky.  

Z vyšetrovacieho spisu vyplýva, že obvinená XXXXX nebola doposiaľ prejednávaná za iný priestupok a ani súdom trestaná. Obvinená aj splnomocnená zástupkyňa poškodenej spolčnosti súhlasili s postupom podľa § 220 ods. 1 Trestného poriadku. 
	
	Vzhľadom na povahu a závažnosť  spáchaného  prečinu, všetky okolnosti prípadu a na osobu obvinenej som dospela k záveru, že takýto spôsob rozhodnutia v trestnej veci obvinenej XXXXX je dostačujúci a preto som zmier uzatvorený medzi obvinenou a poškodeným schválila a trestné stíhanie obvinenej zastavila podľa § 220 ods. 1 Trestného poriadku.  
Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.).

JUDr. Elena Makovická
prokurátorka